वास्तविक रूपांतरण क्षमा द्वारा ही संभव है। जहाँ क्षमा है वहाँ शत्रुता अथवा द्वेष का क्या काम। क्षमा दुश्मनी का विनाश कर दोस्ती का विस्तार करती है, इसीलिए जैन धर्म में इसे एक पर्व के रूप में मनाया जाता है। गौतम बुद्ध की क्षमा ने अंगुलिमाल जैसे दुर्दांत डाकू को रूपांतरित कर धर्म के मार्ग पर ला दिया। माता-पिता और गुरू अपने बच्चों की असंख्य गलतियों को क्षमा कर उन्हें सुधार के लिए अवसर प्रदान करते हैं, जो उनके रूपांतरण में ही सहायक होता है। गलती होना स्वाभाविक है। गलतियों से सीखकर ही आदमी आगे बढ़ता है। अतः गलती होने पर क्षमा करना जरूरी है। गलती करने वाले को ही नहीं, अपराधी को भी क्षमा करके श्रेष्ठ मार्ग पर लाया जा सकता है। क्षमा ही वह सेतु है जो गलतियों को परिमार्जन कर वास्तविक रूपांतरण में सहायक होता है। जो लोग न क्षमा माँगना जानते हैं और न क्षमा करना, वे अपने लिए इस धरती पर नरक की सृष्टि करते हैं।